**BAZAART i LOTREK Beograd
pozivaju Vas na Susret sa stručnjacima:**

**INKLUZIJA NIJE ILUZIJA:**

**Kako ostvariti istinsku inkluziju u obrazovanju**

u **UTORAK, 06. decembra** od **18:00** časova,
u **Školi za oštećene sluhom - nagluve „Stefan Dečanski“, [Svetozara Markovića 85](http://stefandecanski.edu.rs/index.php/n-1/u-z-r-di-lj)**

Inkluzivno obrazovanje – ravnopravno uključivanje sve dece u procese obrazovanja – ideal je kom treba da teži svako humano društvo. U praksi, međutim, nailazi se na brojne izazove i pitanja bez jasnog odgovora. Dok Ministarstvo prosvete ocenjuje da su uspostavljeni svi zakonski i operativni preduslovi za primenu inkluzivnog obrazovanja (školski timovi, međuresorne komisije, institucionalni kapaciteti...), te da su „povećane nastavničke kompetencije i kvalitet rada u obrazovnim ustanovama“, nastavnici se u praksi ipak ne osećaju uvek podržano.

Primere uspešne inkluzije stoga i dalje treba isticati, kako u slučajevima dobrih praksi unutar jedne škole, tako – i još više – u onim ređim prilikama kada se uspostavi i neguje saradnja između škola koje obrazuju učenike sa i bez razvojnih smetnji i invaliditeta.

**POZIVAMO VAS** da saznate:

**Kako su nastavnice iz dve beogradske škole – jedne redovne i jedne posvećene radu sa učenicima sa slušnim smetnjama – uspele da istinski ostvare inkluziju,
kroz međusobnu saradnju i povezivanje svojih učenika.**

Tajna uspešne inkluzije, u koju će nas voditeljke uputiti, jeste **kreativni rad** – slobodan stvaralački proces u kom sva deca ravnopravno, oslobođeno i motivisano učestvuju.

**O inicijativi i iskustvima:** Nastavnice iz redovne **OŠ „Janko Veselinović“** i iz **Škole
za oštećene sluhom - nagluve „Stefan Dečanski“** organizovale su kreativne radionice u mešovitoj grupi učenika iz obe škole, u mediju dramskog i lutkarskog izraza.

Na radionicama, učenici su zajedno učili, stvarali i upoznavali se. Inkluzivni proces obuhvatio je i nastavnike, stručne saradnike i roditelje koji su i sami razvili saradnju i međusobnu podršku, pa se druženje nastavilo i van institucija.

**Akcenat** u saradničkom radu stavljen je na ***socijalizaciju*** i ***socijalnu integraciju*** svih učenika koji su, učestvovanjem u brojnim zajedničkim aktivnostima, pored sticanja potrebnih znanja i veština, gradili i formirali svoje ličnosti.

Važna pretpostavka u negovanju socijalizacije jeste kontinuitet, stoga slede nove aktivnosti koje stvaraju prilike za bogate interakcije među odraslima i među decom, gde se grade mostovi koji vremenom postaju sve čvršći i neraskidivi.

**Sadržaj Susreta:** NaSusretu će se predstaviti **nastavnice i učenici** dve škole.
Nakon uvoda, prisutni će kroz praktični deo radionice moći da se osvedoče kako teče saradnja dece u mešovitim grupama gde su svi učenici jednaki, bez obzira na sposobnosti, i jedni od drugih uče. Na kraju Susreta, učenici i nastavnici će učestvovati u razgovoru sa prisutnima.

**Cilj** radionice je podrška nastavnicima, vaspitačima, umetnicima i roditeljima da pokrenu slične aktivnosti koje omogućavaju saradnju dece iz mešovitih grupa kroz kreativni rad.

**Voditeljke:** Rad predstavljaju **Irena Čepić**, defektolog-logoped i **Marija Bastić**, učiteljica.

Susret vodi **Nataša Kitanoska**, profesor srpskog jezika i književnosti i edukator u kulturi.

**
Susreti sa stručnjacima** su oblik stručnog usavršavanja umetnika i nastavnika koji već šest godina čine program LOTREK centra Beograd koji vodi BAZAART.
Učešće u Susretu je slobodno. Učesnici mogu dobiti potvrdu o učešću na lični zahtev.

**Irena Čepić** je diplomirani defektolog – logoped, zaposlena u Školi za oštećene sluhom - nagluve „Stefan Dečanski“. Rođena je u Priboju gde je završila osnovnu školu. Srednju medicinsku školu završila je u Užicu i potom diplomirala na Fakultetu za specijalnu edukaciju i rehabilitaciju u Beogradu, smer Logopedija.

Pripravnički staž u trajanju od godinu dana obavila je u Zavodu za psihofiziološke poremećaje i govornu patologiju „Prof. dr Cvetko Brajović“, a zatim položila državni ispit u Ministarstvu zdravlja.

U Školi za oštećene sluhom - nagluve „Stefan Dečanski“, uz redovnu praksu koju s ljubavlju i posvećeno obavlja, učestvuje u brojnim Erasmus+ projektima i rukovodi ritmičkom sekcijom.

Veliki je zaljubljenik u kreativni rad sa decom kroz igru i dramu.

**Marija Bastić** je učiteljica i pedagoški savetnik, koja voli da pravi lutke i priča interaktivne priče i čvrsto veruje da su pripovedanje i lutkarstvo supermoći koje svi učitelji treba da koriste!

U Beogradu, gde se rodila i gde živi, završila je Učiteljski fakultet i magistarske studije.
Kao profesor razredne nastave radi u osnovnoj školi i u svom radu praktikuje „igroliku nastavu“ i kreativan pristup učenju kroz lutkarsko-dramske igre.

Dobitnik je mnogobrojnih nagrada među kojima su „Najbolji edukator Srbije“ koju dodelju Udruženje „Živojin Mišić“ i „Zlatno sunce“ koju dodeljuje Dečji kulturni centar Beograda za izuzetnost, posvećenost i kreativni pristup u obrazovanju dece.

Autor je udžbenika „Svet oko nas“ za prvi i drugi razred, te udžbenika „Priroda i društvo“ za treći i četvrti razred. Autor je dve knjige za decu: „Vesela družina“ i „Čarobna učionica“. Autor je akreditovane obuke za nastavnike „Od lutke do znanja“.

Mama je dve divne devojčice, Minje i Staše, za koje kaže da su njen najveći uspeh u životu.